Document ID: 31995R0355

ΚΑΝΟΝΙΣΜΟΣ (ΕΚ) αριθ. 355/95 ΤΟΥ ΣΥΜΒΟΥΛΙΟΥ της 20ής Φεβρουαρίου 1995 την τροποποίηση του κανονισμού (ΕΚ) αριθ. 3283/94 σχετικά με την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι το Συμβούλιο, με τον κανονισμό (ΕΚ) αριθ. 3283/94 (1), θέσπισε κοινούς κανόνες για την άμυνα κατά των εισαγωγών που αποτελούν ντάμπινγκ εκ μέρους χωρών μη μελών της Ευρωπαϊκής Κοινότητας-
ότι, με το άρθρο 23 του κανονισμού (ΕΚ) αριθ. 3283/94, καταργήθηκε ο κανονισμός (ΕΟΚ) αριθ. 2423/88 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (2)-
ότι, βάσει του άρθρου 24, ο κανονισμός (ΕΚ) αριθ. 3283/94 είναι εφαρμοστέος για τις διαδικασίες και τις έρευνες ενδιάμεσης επανεξέτασης που έχουν αρχίσει μετά την 1η Σεπτεμβρίου 1994, καθώς και για τις έρευνες στα πλαίσια διαδικασιών επανεξέτασης μέτρων που επίκειται η λήξη της ισχύος τους και για τις οποίες η ανακοίνωση για την επικείμενη λήξη της ισχύος των μέτρων δημοσιεύθηκε μετά την ανωτέρω ημερομηνία-
ότι, συνεπώς, είναι αναγκαία η τροποποίηση των άρθρων 23 και 24 του κανονισμού (ΕΚ) αριθ. 3283/94, προκειμένου να διευκρινισθεί ότι ο κανονισμός (ΕΟΚ) αριθ. 2423/88 εξακολουθεί να εφαρμόζεται για τις διαδικασίες που εκκρεμούσαν την 1η Σεπτεμβρίου 1994,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 3283/94 τροποποιείται ως εξής:
1. Το άρθρο 23 αντικαθίσταται από το ακόλουθο κείμενο:
"Άρθρο 23
Κατάργηση της ισχύουσας νομοθεσίας και μεταβατικά μέτρα.
Ο κανονισμός (ΕΟΚ) αριθ. 2423/88 καταργείται. Εξακολουθεί ωστόσο να εφαρμόζεται στις διαδικασίες για τις οποίες εκκρεμούσε έρευνα την 1η Σεπτεμβρίου 1994 και η έρευνα αυτή δεν έχει ολοκληρωθεί κατά την ημερομηνία έναρξης ισχύος του παρόντος κανονισμού ή για τις οποίες έχει αρχίσει έρευνα επανεξέτασης μέτρων για τα οποία επίκειται λήξη της ισχύος τους μετά τη δημοσίευση, προ της 1ης Σεπτεμβρίου 1994, ανακοίνωσης σχετικής με την επικείμενη λήξη της ισχύος των εν λόγω μέτρων. Ο κανονισμός (ΕΟΚ) αριθ. 2423/88 παύει να εφαρμόζεται για τις εν λόγω διαδικασίες μετά την ολοκλήρωση της σχετικής έρευνας.
Ενδεχόμενες παραπομπές στον κανονισμό (ΕΟΚ) αριθ. 2423/88 νοούνται, εφόσον χρειάζεται, ως παραπομπές στον παρόντα κανονισμό."
2. Στο άρθρο 24, η δεύτερη φράση αντικαθίσταται από το ακόλουθο κείμενο:
"Εφαρμόζεται για τις διαδικασίες για τις οποίες δεν είναι εφαρμοστέος ο κανονισμός (ΕΟΚ) αριθ. 2423/88.".
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 1995.

Labels: 4
19
5
3
6
12